b'\n_START_ARTICLE_\nHannu Niskanen\n_START_SECTION_\nHenkil\xc3\xb6historia ja ura\n_START_PARAGRAPH_\nNiskanen syntyi puhelinasentaja Emil Niskasen ja Kirsti Viljasen perheeseen. H\xc3\xa4nen puolisonsa on Paula Jaamanen. Niskanen valmistui Helsingin yliopistosta teologian kandidaatiksi vuonna 1976 ja vihittiin papiksi samana vuonna. Humanististen tieteiden kandidaatti h\xc3\xa4nest\xc3\xa4 tuli 1978. Teologian lisensiaatin tutkinnon Niskanen suoritti 1987. H\xc3\xa4n toimi pappina J\xc3\xa4rvenp\xc3\xa4\xc3\xa4n seurakunnassa 1976\xe2\x80\x931979 sek\xc3\xa4 kirkkoherrana Pertunmaalla vuosina 1979\xe2\x80\x931992 ja Heinolan kaupunkiseurakunnassa 1992\xe2\x80\x931995. Mikkelin hiippakunnan tuomiokapitulin asessori h\xc3\xa4n oli 1987\xe2\x80\x931995. Kirkolliskokouksen j\xc3\xa4sen Niskanen oli vuodesta 1986 ja piispainkokouksen j\xc3\xa4sen vuodesta 1988. Sotilasarvoltaan Niskanen on reservin everstiluutnantti (2012).'